
Së fundi, Kuvendi ka miratuar ligjin nr.122/2013, i cili ndryshon Kodin e Procedurës Civile. Në këtë reformë ekzistojnë disa dispozita transitore në nenin 49, të cilat mund të fragmentojnë zbatimin e reformave madhore të kërkuara nga Gjykata e Lartë e Republikës së Shqipërisë. Paragrafi i parë i kësaj dispozite transitore parashikon se: “çështjet civile që janë nën shqyrtim në gjykatë në ditën e hyrjes në fuqi të këtij ligji duhet të gjykohen në përputhje me ligjin e zbatuar në momentin kur është paraqitur kërkesa”. Qëllimi i dispozitës ka qenë aplikimi i rregullave të kohës së paraqitjes së kërkesës nga Gjykata e Shkallës së Parë dhe Gjykata e Apelit, përsa u përket dispozitave për përmbajtjen e    kërkesëpadisë, ankimit, njoftimeve, lëshimit të urdhrave të ekzekutimit apo dëshmive të trashëgimisë. 

Mirëpo, formulimi i saj lë vend për interpretim nëse edhe çështjet që janë në shqyrtim nga Gjykata e Lartë do të shqyrtohen me ligjin e kohës së depozitimit të kërkesëpadisë. Aplikimi i kësaj dispozite nga ana e Gjykatës së Lartë mund të pengojë zbatimin e reformës së procedurës civile në Gjykatën e Lartë. Ligji i ri parashikon një kolegj me 3 (tre) gjyqtarë për gjykimin në shumicën e çështjeve dhe redukton shkaqet për të bërë rekurs në Gjykatën e Lartë. Nëse momenti i referencës për të vendosur se cili ligj është i zbatueshëm është data e paraqitjes së padisë, reforma e Gjykatës së Lartë do të fillojë të zbatohet vetëm përafërsisht pas 4 (katër) vitesh, duke mos arritur synimin e kërkuar nga reformimi i rregullave të gjykimit në Gjykatën e Lartë.

Zbatimi korrekt i parimeve të sigurisë ligjore kërkon që rregullat procedurale nuk duhet të ndryshohen nga fillimi i çështjeve, kështu që shtetasit të mund ta njohin ligjin e zbatueshëm në momentin e plotësimit të kërkesëpadisë. Ky është parimi që përshkon dispozitat e nenit 49. Megjithatë, duke marrë parasysh reformat procedurale në lidhje me Gjykatën e Lartë, vlen për t’u theksuar se nuk paraqet asnjë problem kushtetues aplikimi i rregullave të reja për çështjet që shqyrtohen në Gjykatën e Lartë.  Një rregull i tillë transitor është parashikuar edhe më parë në legjislacionin shqiptar dhe, konkretisht, në dispozitat transitore të parashikuara në nenet 618 e vijues të Kodit të Procedurës Civile.

E vetmja zgjidhje e mundshme për adresimin e kësaj çështjeje është hartimi i një ndryshimi në ligj për ndryshimet e Kodit të Procedurës Civile për të riformuluar dispozitën transitore dhe për të parashikuar se çështjet civile, që janë në gjykim ditën e hyrjes në fuqi të këtij ligji, do të vazhdojnë të gjykohen në Gjykatën e Shkallës së Parë dhe Gjykatën e Apelit, sipas ligjit të kohës së paraqitjes së kërkesës. Pra, rregulli transitor i paraqitur vepron vetëm në gjykimin e çështjeve në Gjykatën e Shkallës së Parë dhe Gjykatën e Apelit.

